《经筵赐茶杨文昌席上得贵字》
宋代·释居简

龙泓荐春甘，茶荈绝众卉。屑琼作玄玉，不惜万金费。

厥贡来四作，特立建溪贵。诸儒作重席，飘飘凌云气。

作圭与团璧，锡自一经既。得从稽古力，不敌稽古味。

小苦政不恶，回甘亦差慰。雪涨忽翻乳，珠碎仅成玑。

月团三百片，下下敢髣髴。宏功适胥称，厚享可无谓。

馀沥逮蔬笋，疏瀹固所畏。悠然记新分，嘉定次癸未。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。